钦定古今图书集成/明伦汇编/皇极典/第174卷 > 册府元龟 > 《礼部贺册尊号表》前人
## 钦定古今图书集成/明伦汇编/皇极典/第174卷 > 册府元龟 > 《礼部贺册尊号表》前人

臣某伏奉月日制，陛下膺受尊号，率土臣子，庆抃无
穷。臣闻立极之大，四海无以报神功；配天之尊，万物
不能崇圣德。唯有徽号，是彰中兴，所以上探天心，下
极人欲。伏惟元和圣文神武法天应道皇帝陛下统
承千载，光被六幽，蟊贼尽除，福应皆集，有首有趾，咸
识太平。勋臣增爵禄之荣，戎士加赏延之宠。片善必
录，微功尽陞，独惟圣谟，事绝酬答，万国觖望，百工怨
思。是以启元和之盛典，延昊穹之景祚，理历凝命，实
曰圣文，和众定功，时惟神武。运行有法天之用，变化
乃应道之方。鬼神协谋，遐迩同志，大礼既建，鸿恩遂
行，欢呼远匝于九围，渗漉普周于八裔，庆超邃古，美
冠将来。臣获守蛮荒，远承大典，潢污比陋，河清幸遂
于千年。尘壤均微，山呼愿同于万岁。无任庆贺屏营
之至。